Árni Johnsen er ekki á leið í forsetaframboð Sigríður Elva Vilhjálmsdóttir skrifar 19. febrúar 2008 15:49 „ Nei , ég er ekki á leið í forsetann , " segir Vestmannaeyingurinn Árni Johnsen inntur eftir því hvort hann væri ekki rakinn kandídat í forsetaembætti lýstu eyjarnar yfir sjálfstæði . Hann var á leið heim með nýverkaðan kúttmaga þegar Vísir náði tali af honum . „ Við erum félagslyndir eins og lundinn og höfum ekki viljað skiljast við landa okkar á fastalandinu , við vitum að þeir þurfa á okkur að halda , " segir Árni , sem sér ekki fyrir sér sjálfstæðar Vestmannaeyjar í náinni framtíð . Árni lék raunar sendiherra Vestmannaeyja í aprílgabbi Ríkisútvarpsins , þegar hann var blaðamaður á Morgunblaðinu . Gabbið gekk út á það að eyjarnar hefðu lýst yfir sjálfstæði og gengið frá málunum á einni helgi . Menn lögðu nokkurn trúnað á grínið , enda ekki alveg úr lausu lofti gripið . „ Vestmannaeyjar hafa alltaf verið mjög sjálfstæðar , " segir Árni , og vísar þar til að eyjarnar hafi alltaf staðið vel fjárhagslega . „ Þær voru séreign danska konungsins og Nýhöfnin og konunglega leikkhúsið er byggt fyrir peninga úr Vestmannaeyjum . " Hann segir að tólf prósent af öllum aflaverðmætum komi frá Vestmannaeyjum og út frá fjárhagslegum hagsmunum hefði sjálfstæði því í sjálfu sér borgað sig . „ Þær eru enná slík gullkista . "